Рэжысёр спектакля Ірына Цішкевіч стварыла пастановачна складаны сцэнічны твор. Тут ёсць свая распрацаваная пластычная драматургія (харэограф Дзіяна Юрчанка), дзе ў кожнага асобнага выканаўцы і ўсяго карнавальнага натоўпу маецца свая партытура. Артыстам тут спатрэбілася ўменне добра рухацца, валодаць сваім целам і голасам, сінхронна вытрымліваць рытм дзеяння, абжываць сучаснымі выяўленчымі сродкамі класічны тэкст, створаны зусім у іншую эпоху. Да гонару рэжысёра трэба зазначыць, што ёй удалося перавесці ў дзейны рад літаральна кожную рэпліку персанажа. У выніку, у яе атрымалася пластычна-драматычнае відовішча з усімі адзнакамі вулічнага тэатра.